Artakserksas IV
Artakserksas IV arba Arsas (sen. pers. 𐎠𐎼𐎫𐎧𐏁𐏂𐎠 = Artaxšaçāʰ, sen. gr. Ἀρταξέρξης, Ἀρσής, mirė 336 m. pr. m. e.) – Persijos Achemenidų imperijos karalius, valdęs 338–336 m. pr. m. e. Karaliaus Artakserkso III sūnus. Enuchui Bagojui nužudžius karalių Artakserksą III ir jo vyresniuosius sūnus, Artakserksas IV įvesdintas į sostą. Juo pasinaudodamas, Bagojas siekė valdyti šalį. Jo valdymo metais, Pilypas II Makedonietis įsiveržė į Mažąją Aziją, nes Artakserksas III parėmė Perinto miesto pasipriešinimą makedonams. Artakserksas IV stengėsi nusikratyti jam įsakinėjusio Bagojo ir bandė jį nunuodyti, tačiau apie tai sužinojęs Bagojas nužudė Artakseksą IV ir į sostą pasodino šio pusbrolį Darijų III.